b'\n_START_ARTICLE_\nVojnomir Slovan\n_START_SECTION_\nVojnomir kot voja\xc5\xa1ki poveljnik\n_START_PARAGRAPH_\nV \xc4\x8dasu vojne med Avari in Franki oziroma med avarskim kaganom in frankovskim kraljem Karlom Velikim v letu 795 ali 796 AD, so Furlani in Franki, ki so bili pod poveljstvom furlanskega vojvode Erika in Vojnomirja Slovana, vdrli v Panonijo. Avari niso nudili resnej\xc5\xa1ega odpora, napadalci so zavzeli mnogo avarskih utrdb. Glede na analizo besedila Annales regni Francorum je zelo verjetno, da je bil prav Vojnomir dejanski vodja tega pohoda.\n_START_SECTION_\nNejasnosti v povezavi z Vojnomirom\n_START_PARAGRAPH_\nNejasnosti v zvezi z Vojnomirom se pojavijo \xc5\xbee pri interpretaciji njegovega imena, saj je njegovo pravo ime nemara Zvonimir. Ker v frankovskih virih najdemo zapis Wonomyro (Uuonomiro, Uuonomyro) in ne Vojnomir, in ob dejstvu, da se hrva\xc5\xa1ki kralj Zvonimir v literaturi pojavlja tudi kot Svinimiro, bi bilo mo\xc5\xbeno, da je potrebno frankovske vire brati kot (S)wonomyro. Viri ne omenjajo iz katere de\xc5\xbeele je pri\xc5\xa1el in kak\xc5\xa1en dru\xc5\xbeben polo\xc5\xbeaj je Vojnomir zavzemal med Slovani. Obstajajo tri najbolj verjetne hipoteze o njegovem izvoru: hipoteza o voja\xc5\xa1ki karieri med Franki (s podhipotezo o istrskem poreklu), panonska hipoteza in karniolska hipoteza.\n_START_SECTION_\nVojnomir, slovanski karierist v frankovski vojski\n_START_PARAGRAPH_\nNajbolj verjetna hipoteza je, da je bil Vojnomir zgolj Slovan, ki je naredil kariero v frankovski vojski. Edini vir iz tistega \xc4\x8dasa (Annales regni Francorum) sporo\xc4\x8da, da je bil Vojnomir voja\xc5\xa1ki voditelj, med tem, ko morebitnega kne\xc5\xbejega statusa ne omenja. V preteklosti je ve\xc4\x8dina zgodovinarjev v Vojnomirju videla nekega slovanskega kneza v bli\xc5\xbeini Furlanije. Vendar je te\xc5\xbeko verjeti, da bi Franki za svojega voja\xc5\xa1kega voditelja sprejeli tujega voditelja- najverjetneje je bil zgolj izjemen \xc4\x8dlovek slovanskega rodu, ki je med Franki naredil voja\xc5\xa1ko kariero in je bil lahko zgolj Slovan iz Furlanije. Po drugi strani pa ta hipoteza nima dovolj podpore v dodatnih zgodovinskih virih in je klub veliki verjetnosti ne smemo imeti za dejstvo.\n_START_SECTION_\nVojnomir, knez v Spodnji Panoniji\n_START_PARAGRAPH_\nMnogi avtorji imajo Vojnomira za frankovskega zaveznika, ki je bil knez panonskih Slovanov na podro\xc4\x8dju stare Spodnje Panonije (to je na obmo\xc4\x8dju dana\xc5\xa1nje severne Hrva\xc5\xa1ke). Po tej hipotezi naj bi bil Vojnomir knez na obmo\xc4\x8dju Spodnje Panonije, ki naj bi pribli\xc5\xbeno med leti 790 in 810 vladal v Slavoniji. V vojni proti Avarom naj bi mu po tej hipotezi Franki prisko\xc4\x8dili na pomo\xc4\x8d, v zahvalo za pomo\xc4\x8d Karla Velikega pa naj bi potem Vojnomir priznal frankovsko nadoblast in kr\xc5\xa1\xc4\x8dansko vero.\n_START_SECTION_\nVojnomir, knez v Karnioli\n_START_PARAGRAPH_\nMnogi avtorji v Vojnomirju vidijo kneza iz Karniole. Eden od argumentov je, da je bila Karniola de\xc5\xbeela med Furlanijo in Avarijo, ki naj bi jo prekora\xc4\x8dili Franki, zato naj bi bila Karniola naravni kandidat za de\xc5\xbeelo kneza Vojnomirja. Karniolci so tudi ravno prav sovra\xc5\xbeili Avare. Panonski Slovani naj bi bili podrejeni Avarom, med tem ko naj bi bili Karniolci \xc5\xbee vsaj od leta 791 podrejeni Frankom, a ob ohranitvi notranje avtonomije z doma\xc4\x8dimi knezi, ki so se obdr\xc5\xbeali vse do upora Ljudevita Posavskega. Toda \xc4\x8deprav Slovani v Dalmaciji \xc5\xa1e niso podrejeni Frankom, so Slovani v Panoniji dejansko lahko postali podlo\xc5\xbeni Frankom \xc5\xbee leta 791.'